《读杜诗》
宋代·张方平

杜陵有穷老，白头惟苦吟。正气自天降，至音感人深。

昭回切云汉，旷眇包古今。万壑入溟海，一枝成邓林。

掩抑鬼神泣，寂寥星月沈。珠凭罔象得，玉看晶采寻。

穰穰丰年谷，磊磊殊方琛。病源问岐伯，兵略须淮阴。

流寓四方路，浩荡平生心。每览述怀篇，使我清泪淫。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。